JY LEES NOU Seuntjie met dwergisme bring net hoop en vreugde
SARIE het in Maart 2014 met Carmen gesels oor die impak wat Boeta, soos hulle hom noem, op hul lewe het, en die reaksie was ongelooflik. Soveel so dat daar kort daarna 'n opvolg-storie in ons Julie-uitgawe was oor Carmen en vier ander ma's wat haar gekontak het wat ook kinders met dwergisme het.
Nou is Boeta al 2 jaar oud en kan hy sélf sit en loop. "Hy volg sy sussie, Milan (3), oral," vertel 'n trotse Carmen aan SARIE.com. Vir haar is dit 'n groot verligting dat hy nou meer mobiel is. "Hy het eers op 'n jaar op sy eie begin sit, terwyl ander babas al op 6 maande kan sit. Hy was toe al oud genoeg om te besef hoe frustrerend dit is om afhanklik van ander te wees om te beweeg."
Die uitdagings is nou minder sedert hy self beweeg. Carmen leer hom nou om die toilet te gebruik. "Ek het vir hom 'n klein toiletjie gekoop waarby hy kan bykom, hy moet nou net leer om self sy broekie af te trek," vertel sy.
En Carmen se naam is reeds op 'n waglys vir naaldwerkklasse sodat sy self die verstellings aan sy kleertjies kan maak. "Gelukkig is daar baie klere met rekkies om die polse en enkels wat sorg dat dit nie oor sy hande en voete gly nie, maar die res word verstel. Ek wil nie hê hy moet verslons lyk nie."
Soms is dit tog moeilik wanneer 'n kind by Milan se skooltjie vra waarom hy anders lyk, of waarom sy kop groot is, maar Carmen is baie kalm daaroor. "Ek verstaan dit is kinders en dat hulle nie ingelig is oor dwergisme nie. 95% van die reaksie wat hy kry, is positief. Mense wil hom altyd optel en soen en sy handjies vashou. As ek sonder hom by die plaaslike supermark opdaag, is almal wat daar werk sommer vies," lag sy. FOTO: Divine Photography Carmen glo bewusmaking speel 'n sleutelrol om mense se houding teenoor ander wat verskil te swaai.
"Dit is soos iemand met bruin hare of blonde hare, dit is anders, maar dit is nie verkeerd of sleg nie. Mense moet dít verstaan."
Hulle het kontak gemaak met die Amerikaanse organisasie Understanding Dwarfism wat vir hulle materiaal gestuur het om dié tipe situasies te hanteer. "Daar is die oulikste boekie wat begin deur te verduidelik wat dwergisme is op 'n vlak dat kinders dit sal verstaan."
Boeta gaan in die laaste kwartaal vanjaar vir die eerste keer skool toe. "Hy is mal oor mense en maatjies en hy kort daardie stimulasie," vertel Carmen. Sy weet dít mag dalk weer ander uitdagings bring, maar sy is reg daarvoor. "Ek sal altyd daar wees vir hom."